L-UE qed tistabbilixxi programm ġdid ta' finanzjament, Ewropa Diġitali , li għandu jiġi varat fl-2021 biex jappoġġa t- trasformazzjoni diġitali tas-soċjetajiet u l-ekonomiji tal-Ewropa . Illum il-Kunsill qabel dwar il-pożizzjoni tiegħu ("approċċ ġenerali parzjali") rigward il-proposta, li għandha l-għan li żżid l-iskjerament fuq skala kbira ta' teknoloġiji diġitali ewlenin u li tħeġġeġ l-użu tagħhom. Il-qbil tal-lum jeskludi kwistjonijiet relatati mal-baġit u dawk orizzontali li bħalissa qed jiġu diskussi bħala parti min-negozjati dwar il-qafas finanzjarju pluriennali (QFP) li jmiss li jkopri l-perjodu mill-2021 sal-2027. Jeskludi wkoll għadd ta' elementi relatati ma' proposti leġislattivi li għaddejjin bħalissa diskussi f'konfigurazzjonijiet differenti tal-Kunsill. Dan il-programm ser jgħin biex jiġi żgurat li l-benefiċċji tat-trasformazzjoni diġitali ser jaslu għand iċ-ċittadini u n-negozji kollha. Ser jagħti spinta lill-investiment f'oqsma kruċjali bħalma huma l-għodod taċ-ċibersigurtà mill-aktar avvanzati u l-innovazzjonijiet ibbażati fuq l-intelliġenza artifiċjali. Norbert Hofer, Ministru għat-Trasport, l-Innovazzjoni u t-Teknoloġija tal-Awstrija, President tal-Kunsill Il-programm Ewropa Diġitali ser jipprovdi finanzjament għal proġetti f'ħames oqsma: l-intelliġenza artifiċjali, iċ-ċibersigurtà, il-ħiliet diġitali avvanzati , u l-iżgurar tal- użu wiesa' tat-teknoloġiji diġitali fl-ekonomija u fis-soċjetà kollha. Il-finanzjament għal proġetti biex jinbena computing ta' prestazzjoni għolja jkun ta' benefiċċju għall-oqsma bħall-kura tas-saħħa, is-sikurezza tal-karozzi u l-enerġija rinnovabbli. Bl-appoġġ tal-UE, l-awtoritajiet pubbliċi u anke l-iżgħar negozji jkollhom aċċess aħjar għal faċilitajiet ta' ttestjar tal-intelliġenza artifiċjali, li jgħin biex jinfirex l-użu tal-IA. Il-finanzjament jingħata wkoll għal tagħmir taċ-ċiberdifiża u ċibersigurtà tal-ogħla livell. Il-programm ser jappoġġa t-taħriġ fil-ħiliet diġitali avvanzati għall-forza tax-xogħol attwali u futura, kif ukoll għall-intrapriżi żgħar u ta' daqs medju u l-amministrazzjonijiet pubbliċi. Il-provvista ta' finanzjament tgħin biex ikun hemm it-trasformazzjoni diġitali tal-amministrazzjonijiet pubbliċi u titjieb l-interoperabbiltà tas-servizzi pubbliċi fl-UE kollha. Il-programm isaħħaħ ukoll in-netwerk taċ-Ċentri tal-Innovazzjoni Diġitali u b'hekk jiġi pprovdut aċċess għal għarfien espert teknoloġiku għan-negozji, b'mod partikolari l-SMEs, u l-amministrazzjonijiet pubbliċi. It-test tal-Kunsill żviluppa u ċċara l-implimentazzjoni u l-governanza tal-programm, pereżempju billi jispeċifika dawk l-azzjonijiet li għandhom jiġu implimentati direttament minn att ta' implimentazzjoni tal-Kummissjoni u dawk li għandhom jiġu implimentati minn entità oħra bħal impriża konġunta. Ewropa Diġitali ser tkun komplementari għal għadd ta' programmi oħra li jappoġġaw it-trasformazzjoni diġitali, bħal Orizzont Ewropa u l-aspetti diġitali tal-Faċilità Nikkollegaw l-Ewropa. It-test maqbul illum huwa l-pożizzjoni tal-Kunsill għan-negozjati mal-Parlament Ewropew. Iż-żewġ istituzzjonijiet għandhom jaqblu dwar it-test qabel dan ikun jista' jidħol fis-seħħ. It-test tal-approċċ ġenerali parzjali tal-Kunsill ser ikun disponibbli hawnhekk. Suq uniku diġitali għall-Ewropa (informazzjoni ġenerali) Qafas finanzjarju pluriennali: insawru n-nefqa tal-UE (informazzjoni ġenerali) Ara l-paġna tal-laqgħa